17.4.2023.
LV
Eiropas Savienības Oficiālais Vēstnesis
L 102/61
TIESĪBU AKTI, KO PIEŅEM STRUKTŪRAS, KURAS IZVEIDOTAS AR STARPTAUTISKIEM NOLĪGUMIEM APVIENOTĀS KOMITEJAS, KAS IZVEIDOTA AR LĪGUMU PAR LIELBRITĀNIJAS UN ZIEMEĻĪRIJAS APVIENOTĀS KARALISTES IZSTĀŠANOS NO EIROPAS SAVIENĪBAS UN EIROPAS ATOMENERĢIJAS KOPIENAS, LĒMUMS Nr. 1/2023 (2023. gada 24. marts), ar kuru paredz noteikumus saistībā ar Vindzoras regulējumu [2023/819]
APVIENOTĀ KOMITEJA,
ņemot vērā Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (1) (“Izstāšanās līgums”) un jo īpaši tā 164. panta 5. punkta d) apakšpunktu, Protokola par Īriju/Ziemeļīriju (“protokols”) 5. panta 2. punktu, kā arī Izstāšanās līguma 164. panta 5. punkta c) apakšpunktu un protokola 8. panta piekto daļu,
tā kā:
(1)
Saskaņā ar Izstāšanās līguma 166. panta 2. punktu lēmumi, kurus pieņem ar Izstāšanās līguma 164. panta 1. punktu izveidotā Apvienotā komiteja (“Apvienotā komiteja”), ir saistoši Savienībai un Apvienotajai Karalistei.
Savienībai un Apvienotajai Karalistei ir jāīsteno šādi lēmumi, kuriem ir tādas pašas tiesiskās sekas kā Izstāšanās līgumam.
(2)
Saskaņā ar Izstāšanās līguma 182. pantu protokols ir minētā līguma neatņemama sastāvdaļa.
(3)
Ar Izstāšanās līguma 164. panta 5. punkta d) apakšpunktu Apvienotā komiteja ir pilnvarota pieņemt lēmumus, ar kuriem groza Izstāšanās līgumu, ja šādi grozījumi ir nepieciešami kļūdu labošanai, izlaidumu vai citu trūkumu novēršanai vai tādu situāciju risināšanai, kuras nebija paredzētas līguma parakstīšanas brīdī, taču šādi lēmumi nedrīkst grozīt minētā līguma būtiskos elementus.
(4)
Savienība un Apvienotā Karaliste ir pieņēmušas Apvienotajā komitejā kopīgu deklarāciju par to, ka gadījumos, kad tas attiecas uz to darbībām saskaņā ar Izstāšanās līgumu, tās – atbilstīgi juridiskās noteiktības prasībām – atsauksies uz grozīto protokolu kā uz “Vindzoras regulējumu”, un ka tās tādā pašā veidā var atsaukties uz grozīto protokolu savos tiesību aktos.
(5)
Savienība un Apvienotā Karaliste atgādina savu kopīgo apņemšanos par to, ka Lielās piektdienas jeb Belfāstas nolīgums, kas 1998. gada 10. aprīlī noslēgts starp Apvienotās Karalistes valdību, Īrijas Republikas valdību un citiem daudzpusējo sarunu dalībniekiem (“1998. gada nolīgums”), kas ir pievienots tajā pašā dienā noslēgtajam Apvienotās Karalistes un Īrijas nolīgumam, ieskaitot vēlākos tā īstenošanas nolīgumus un kārtību, būtu jāaizsargā attiecībā uz visām tā daļām.
(6)
Ņemot vērā Ziemeļīrijas īpašos apstākļus, protokola 6. panta 2. punktā minētajai veicināšanai būtu jāietver tāda īpaša kārtība preču pārvietošanai Apvienotās Karalistes iekšējā tirgū atbilstīgi Ziemeļīrijas kā Apvienotās Karalistes muitas teritorijas daļas nostājai saskaņā ar protokolu tajos gadījumos, kad preces ir paredzētas galapatēriņam vai galīgajam izmantojumam Ziemeļīrijā un kad ir ieviesti vajadzīgie aizsardzības pasākumi, lai aizsargātu Savienības iekšējā tirgus un muitas savienības integritāti.
(1) OV L 29, 31.1.2020., 7. lpp.